nibzard/narodne-novine-full-text-markdown huggingface dataset:
### NN 37/2020 (27.3.2020.), Zakon o izmjenama Zakona o rodiljnim i roditeljskim potporama

Hrvatski sabor

779

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA ZAKONA O RODILJNIM I RODITELJSKIM POTPORAMA

Proglašavam Zakon o izmjenama Zakona o rodiljnim i roditeljskim potporama, koji je Hrvatski sabor donio na sjednici 19. ožujka 2020.

Klasa: 011-01/20-01/37

Urbroj: 71-06-01/1-20-2

Zagreb, 24. ožujka 2020.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA ZAKONA O RODILJNIM I RODITELJSKIM POTPORAMA

Članak 1.

U Zakonu o rodiljnim i roditeljskim potporama (»Narodne novine«, br. 85/08., 110/08., 34/11., 54/13., 152/14. i 59/17.) u članku 24. stavku 2. broj: »120« zamjenjuje se brojem: »170«.

U stavku 5. broj: »120« zamjenjuje se brojem: »170«.

U stavku 7. broj: »12« zamjenjuje se brojem: »devet«, a broj: »18« zamjenjuje se brojem: »12«.

Članak 2.

U članku 29. stavku 2. riječi: »koji je u istom radnopravnom statusu s korisnikom« zamjenjuju se riječima: »sukladno njegovu radnopravnom statusu«.

Članak 3.

U članku 47. stavku 2. riječi: »o svojoj suglasnosti« zamjenjuju se riječima: »o zaprimljenoj obavijesti«.

PRIJELAZNE I ZAVRŠNE ODREDBE

Članak 4.

(1) O zahtjevima za ostvarivanje prava za koja je novčana potpora uređena ovim Zakonom te koji su podneseni, a nisu riješeni do dana stupanja na snagu ovoga Zakona, rješavat će se prema odredbama ovoga Zakona.

(2) O zahtjevima za prijenos korištenja prava na roditeljsku poštedu od rada na drugog roditelja koji su podneseni, a nisu riješeni do dana stupanja na snagu ovoga Zakona, rješavat će se prema odredbama ovoga Zakona.

(3) Korisnici koji su na dan stupanja na snagu ovoga Zakona zatečeni u korištenju prava na naknadu plaće u visini utvrđenoj člankom 24. stavcima 2. i 5. Zakona o rodiljnim i roditeljskim potporama (»Narodne novine«, br. 85/08., 110/08., 34/11., 54/13., 152/14. i 59/17.) od dana stupanja na snagu ovoga Zakona naknadu plaće ostvaruju u visini utvrđenoj ovim Zakonom.

(4) Zavod će korisnicima iz stavka 3. ovoga članka od dana stupanja na snagu ovoga Zakona po službenoj dužnosti obračunavati naknadu plaće u visini utvrđenoj ovim Zakonom.

Članak 5.

Ovaj Zakon objavit će se u »Narodnim novinama«, a stupa na snagu 1. travnja 2020.

Klasa: 022-03/19-01/241

Zagreb, 19. ožujka 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 37/2020 (27.3.2020.), Odluka o uvođenju izvanrednog međugradskog prometa

STOŽER CIVILNE ZAŠTITE REPUBLIKE HRVATSKE

810

Na temelju članka 22.a Zakona o sustavu civilne zaštite (»Narodne novine« br.82/15, 118/18 i 31/2020) Stožer civilne zaštite Republike Hrvatske, 25. ožujka 2020. godine, donosi

ODLUKU

O UVOĐENJU IZVANREDNOG MEĐUGRADSKOG PROMETA

I.

Ovom Odlukom se, za vrijeme proglašene epidemije COVID-19, uvode sljedeće izvanredne međugradske autobusne linije za prijevoz zdravstvenog osoblja i policijskih službenika koje će organizirati prijevozničko društvo Čazmatrans Promet d.o.o.:

– Kutina – Popovača – Ivanić Grad – Zagreb (Dubec – okretište)

– Vrbovec – Dugo Selo – Zagreb (Dubec – okretište)

– Sveti Ivan Zelina – (Dubec – okretište)

– Petrinja – Sisak – Lekenik – Velika Gorica – Zagreb (Glavni kolodvor)

– Karlovac – Jastrebarsko – Zagreb (Črnomerec – okretište )

– Samobor – Sveta Nedjelja – Zagreb (Črnomerec – okretište)

– Brdovec – Zaprešić – Zagreb (Črnomerec – okretište)

– Stubičke Toplice – Oroslavlje – Zagreb (Črnomerec – okretište)

– Krapina – Zabok – Zagreb (Črnomerec – okretište).

II.

Vozni redovi za posebne linijske prijevoze iz točke I. ove Odluke bit će objavljeni na mrežnoj stranici Ravnateljstva civilne zaštite i na mrežnim stranicama jedinica lokalne samouprave iz točke I. ove Odluke.

Sve eventualne promjene u voznim redovima prijevozničko društvo iz točke I. ove Odluke dužno je, prije izmjene, dostaviti Stožeru civilne zaštite Republike Hrvatske i jedinicama lokalne samouprave iz točke I. ove Odluke.

III.

Stožeri civilne zaštite dužni su osigurati provedbu i nadzor nad provođenjem ove Odluke.

IV.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-19

Zagreb, 25. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 37/2020 (27.3.2020.), Pravilnik o izmjenama Pravilnika o posebnom porezu na kavu i bezalkoholna pića

Ministarstvo financija

802

Na temelju članka 35. Zakona o posebnom porezu na kavu i bezalkoholna pića (»Narodne novine«, br. 72/13., 121/19. i 22/20.) i članka 4. Zakona o izmjenama i dopuni Zakona o posebnom porezu na kavu i bezalkoholna pića (»Narodne novine«, br. 22/20.) ministar financija donosi

PRAVILNIK

O IZMJENAMA PRAVILNIKA O POSEBNOM POREZU NA KAVU I BEZALKOHOLNA PIĆA

Članak 1.

U Pravilniku o posebnom porezu na kavu i bezalkoholna pića (»Narodne novine«, broj 101/16.) u članku 8. stavak 2. mijenja se i glasi:

»(2) Usvajanje prijave za upis u registar obveznika posebnih poreza smatra se ovlaštenjem za rad s kavom i/ili bezalkoholnim pićima.«.

Članak 2.

Naziv poglavlja iznad članka 10. mijenja se i glasi: »VII. EVIDENCIJE«

Članak 10. mijenja se i glasi:

»Uz evidencije propisane člankom 16. stavkom 1. točkama 3. i 4. i člankom 18. Zakona te člankom 6. ovoga Pravilnika, ovlašteni držatelj poreznog skladišta, proizvođač izvan sustava odgode i trgovac izvan sustava odgode obvezni su voditi i evidencije o:

1. količinama bezalkoholnih pića po vrsti, trgovačkom nazivu i tarifnoj oznaci proizvoda i prema sadržaju šećera ako se oporezuju prema sadržaju šećera, prema sadržaju taurina ako se oporezuju prema sadržaju taurina te prema sadržaju metil-ksantina ako se oporezuju prema sadržaju metil-ksantina

2. količinama voćnih nektara i pića iz tarifne oznake KN 2009 koji sadrže dodane šećere i koji podliježu umanjenju iznosa posebnog poreza utvrđenog na temelju sadržaja šećera ovisno o postotnom udjelu voća

3. količinama pripremljenih bezalkoholnih pića dobivenih od prašaka/granula izraženih prema sadržaju šećera, taurina ili metil-ksantina.«.

Članak 3.

Obrasci: Prilog 2 – Obrazac MI-K, Prilog 3 – Obrazac MI-BAP i Prilog 4 – Obrazac OBR-PP-K/BAP zamjenjuju se novim obrascima koji su tiskani uz ovaj Pravilnik i njegov su sastavni dio.

Članak 4.

Ovaj Pravilnik objavit će se u »Narodnim novinama«, a stupa na snagu 1. travnja 2020.

Klasa: 011-02/19-01/50

Urbroj: 513-02-1710/1-20-6

Zagreb, 19. ožujka 2020.

Ministar financija
 dr. sc. Zdravko Marić, v. r.

PRILOG 2.

![](/files/_web/sluzbeni-dio/2020/130616/images/3629.jpg)

![](/files/_web/sluzbeni-dio/2020/130616/images/3620.jpg)

PRILOG 3.

![](/files/_web/sluzbeni-dio/2020/130616/images/3612.jpg)

![](/files/_web/sluzbeni-dio/2020/130616/images/3605.jpg)

![](/files/_web/sluzbeni-dio/2020/130616/images/3598.jpg)

![](/files/_web/sluzbeni-dio/2020/130616/images/3587.jpg)

PRILOG 4.

![](/files/_web/sluzbeni-dio/2020/130616/images/3579.jpg)
### NN 37/2020 (27.3.2020.), Odluka o provedbi Provedbene uredbe Komisije (EU) 2020/402 od 14. ožujka 2020. o uvođenju obveze predočenja odobrenja u slučaju izvoza određenih proizvoda

Vlada Republike Hrvatske

793

Na temelju članka 30. stavaka 2. i 3. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 26. ožujka 2020. godine donijela

ODLUKU

O PROVEDBI PROVEDBENE UREDBE KOMISIJE (EU) 2020/402 OD 14. OŽUJKA 2020. O UVOĐENJU OBVEZE PREDOČENJA ODOBRENJA U SLUČAJU IZVOZA ODREĐENIH PROIZVODA

I.

Ovom se Odlukom radi provedbe Provedbene uredbe Komisije (EU) 2020/402 od 14. ožujka 2020. o uvođenju obveze predočenja odobrenja u slučaju izvoza određenih proizvoda (SL L 77I, 15. 3. 2020.) (u daljnjem tekstu: Provedbena uredba Komisije (EU) 2020/402) određuje nadležno tijelo te uređuje postupak izdavanja odobrenja za izvoz zaštitne opreme.

II.

Nadležnim tijelom iz članka 1. stavka 1. Provedbene uredbe Komisije (EU) 2020/402 određuje se Ministarstvo vanjskih i europskih poslova.

III.

Tijela državne uprave i druga državna tijela dužna su nadležnom tijelu iz točke II. ove Odluke na zahtjev dostaviti sve podatke i informacije iz svojeg djelokruga potrebne za provedbu članka 1. stavka 1. i članka 2. stavka 3. Provedbene uredbe Komisije (EU) 2020/402.

Podatke i informacije iz stavka 1. ove točke tijela državne uprave i druga državna tijela obvezna su nadležnom tijelu iz točke II. ove Odluke dostaviti u roku od tri radna dana od dana dostave zahtjeva, putem elektroničke pošte.

IV.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/20-04/111

Urbroj: 50301-23/22-20-2

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o imenovanju člana i zamjenika člana Komisije za granice

VLADA REPUBLIKE HRVATSKE

796

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke III.b stavka 2. Odluke o osnivanju Komisije za granice (»Narodne novine«, br. 62/01, 14/02, 44/04, 12/09 i 60/17), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O IMENOVANJU ČLANA I ZAMJENIKA ČLANA KOMISIJE ZA GRANICE

1. Imenuje se brigadir mr. sc. DARKO VUKOSAVIĆ članom Komisije za granice, predstavnik Ministarstva obrane.

2. Imenuje se IVAN KLASAN zamjenikom člana Komisije za granice, predstavnik Ministarstva obrane.

Klasa: 080-02/20-01/35

Urbroj: 50301-15/07-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o razrješenju članice i zamjenice članice Komisije za granice

VLADA REPUBLIKE HRVATSKE

795

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke III.b stavka 2. Odluke o osnivanju Komisije za granice (»Narodne novine«, br. 62/01, 14/02, 44/04, 12/09 i 60/17), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O RAZRJEŠENJU ČLANICE I ZAMJENICE ČLANICE KOMISIJE ZA GRANICE

1. Razrješuje se ZRINKA SMEH MARTINOVIĆ dužnosti članice Komisije za granice, na koju je imenovana kao predstavnica Ministarstva obrane.

2. Razrješuje se DUNJA BUJAN dužnosti zamjenice članice Komisije za granice, na koju je imenovana kao predstavnica Ministarstva obrane.

Klasa: 080-02/20-02/20

Urbroj: 50301-15/07-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o razrješenju predstavnika i zamjenika predstavnika Republike Hrvatske u Upravnom odboru Međuvladine organizacije za međunarodni prijevoz željeznicom (OTIF)

VLADA REPUBLIKE HRVATSKE

799

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O RAZRJEŠENJU PREDSTAVNIKA I ZAMJENIKA PREDSTAVNIKA REPUBLIKE HRVATSKE U UPRAVNOM ODBORU MEĐUVLADINE ORGANIZACIJE ZA MEĐUNARODNI PRIJEVOZ ŽELJEZNICOM (OTIF)

1. Razrješuje se IGOR RADIĆ dužnosti predstavnika Republike Hrvatske u Upravnom odboru Međuvladine organizacije za međunarodni prijevoz željeznicom (OTIF), u mandatnom razdoblju od 1. listopada 2018. godine do 30. rujna 2021. godine

2. Razrješuju se dužnosti zamjenici predstavnika Republike Hrvatske u Upravnom odboru Međuvladine organizacije za međunarodni prijevoz željeznicom (OTIF), u mandatnom razdoblju od 1. listopada 2018. godine do 30. rujna 2021. godine:

– LOVORKA PODOLAR

– TIBOR JURKOVIĆ.

Klasa: 080-02/20-02/21

Urbroj: 50301-15/07-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o imenovanju predstavnika i zamjenica predstavnika Republike Hrvatske u Upravni odbor Međuvladine organizacije za međunarodni prijevoz željeznicom (OTIF)

VLADA REPUBLIKE HRVATSKE

800

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O IMENOVANJU PREDSTAVNIKA I ZAMJENICA PREDSTAVNIKA REPUBLIKE HRVATSKE U UPRAVNI ODBOR MEĐUVLADINE ORGANIZACIJE ZA MEĐUNARODNI PRIJEVOZ ŽELJEZNICOM (OTIF)

1. Za predstavnika Republike Hrvatske u Upravnom odboru Međuvladine organizacije za međunarodni prijevoz željeznicom (OTIF), u mandatnom razdoblju do 30. rujna 2021. godine, imenuje se:

– DANIJEL KRAKIĆ.

2. Za zamjenice predstavnika Republike Hrvatske u Upravnom odboru Međuvladine organizacije za međunarodni prijevoz željeznicom (OTIF), u mandatnom razdoblju do 30. rujna 2021. godine, imenuju se:

– SONJA MANDIĆ

– MARIJA VILIČIĆ.

Klasa: 080-02/20-01/36

Urbroj: 50301-15/07-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o imenovanju članice Stožera civilne zaštite Republike Hrvatske

VLADA REPUBLIKE HRVATSKE

801

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 22. stavka 1. Zakona o sustavu civilne zaštite (»Narodne novine«, br. 82/15, 118/18 i 31/20), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O IMENOVANJU ČLANICE STOŽERA CIVILNE ZAŠTITE REPUBLIKE HRVATSKE

Imenuje se mr. sc. MAJA GRBA-BUJEVIĆ, dr. med., članicom Stožera civilne zaštite Republike Hrvatske, kao predstavnica Hrvatskog zavoda za hitnu medicinu.

Klasa: 080-02/20-01/37

Urbroj: 50301-15/28-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o imenovanju predsjednice Vijeća za djecu

VLADA REPUBLIKE HRVATSKE

798

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke II. stavka 3. Odluke o osnivanju Vijeća za djecu (»Narodne novine«, broj 105/17), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O IMENOVANJU PREDSJEDNICE VIJEĆA ZA DJECU

Imenuje se MARIJA PLETIKOSA predsjednicom Vijeća za djecu.

Klasa: 080-02/20-01/34

Urbroj: 50301-15/07-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Rješenje o razrješenju predsjednice Vijeća za djecu

VLADA REPUBLIKE HRVATSKE

797

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke II. stavka 3. Odluke o osnivanju Vijeća za djecu (»Narodne novine«, broj 105/17), Vlada Republike Hrvatske je na sjednici održanoj 26. ožujka 2020. godine donijela

RJEŠENJE

O RAZRJEŠENJU PREDSJEDNICE VIJEĆA ZA DJECU

Razrješuje se dr. sc. MAJA VUČINIĆ-KNEŽEVIĆ dužnosti predsjednice Vijeća za djecu.

Klasa: 080-02/20-02/19

Urbroj: 50301-15/07-20-02

Zagreb, 26. ožujka 2020.

Predsjednik
 mr. sc. Andrej Plenković, v. r.
### NN 37/2020 (27.3.2020.), Odluka o obustavi plaćanja spomeničke rente

Ministarstvo kulture

804

Na temelju članka 114. c stavka 2. Zakona o zaštiti i očuvanju kulturnih dobara (»Narodne novine«, broj 69/99, 151/03, 157/03 – ispravak, 87/09, 88/10, 61/11, 25/12, 136/12, 157/13, 152/14, 44/17, 90/18 i 32/20), ministrica kulture uz prethodnu suglasnost ministra financija donosi

ODLUKU

O OBUSTAVI PLAĆANJA SPOMENIČKE RENTE

I.

Utvrđuje se obustava plaćanje spomeničke rente za fizičke i pravne osobe obveznike plaćanja spomeničke rente prema člancima 114. i 114.a Zakona o zaštiti i očuvanju kulturnih dobara, za razdoblje od 2 mjeseca od dana stupanja na snagu ove Odluke, u kojem ne nastaje obveza plaćanja spomeničke rente.

II.

Ova Odluka stupa na snagu danom donošenja, a objavit će se u »Narodnim novinama« i na mrežnim stranicama Ministarstva kulture.

Klasa: 612-08/20-01/0668

Urbroj: 532-06-01/1-20-03

Zagreb, 20. ožujka 2020.

Ministrica
 dr. sc. Nina Obuljen Koržinek, v. r.
### NN 37/2020 (27.3.2020.), Odluka o izboru članova i prestanku mandata članica Odbora za zdravstvo i socijalnu politiku Hrvatskoga sabora

HRVATSKI SABOR

788

Na temelju članka 81. Ustava Republike Hrvatske i članaka 46. i 84. Poslovnika Hrvatskoga sabora, Hrvatski sabor na sjednici 19. ožujka 2020. donio je

ODLUKU

O IZBORU ČLANOVA I PRESTANKU MANDATA ČLANICA ODBORA ZA ZDRAVSTVO I SOCIJALNU POLITIKU HRVATSKOGA SABORA

I.

Za članove Odbora za zdravstvo i socijalnu politiku Hrvatskoga sabora biraju se:

– KAROLINA LEAKOVIĆ

– DAMIR MATELJAN.

II.

Dana 10. srpnja 2019. dužnost članice Odbora za zdravstvo i socijalnu politiku Hrvatskoga sabora prestala je obnašati dr. sc. MARIJA ALFIREV, zbog prestanka zastupničkog mandata.

III.

Dana 1. veljače 2020. dužnost članice Odbora za zdravstvo i socijalnu politiku Hrvatskoga sabora prestala je obnašati dr. sc. ROMANA JERKOVIĆ, zbog prestanka zastupničkog mandata.

IV.

Ova Odluka objavit će se u »Narodnim novinama«, a stupa na snagu danom donošenja.

Klasa: 021-13/20-03/14

Zagreb, 19. ožujka 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 37/2020 (27.3.2020.), Odluka o postupanju i primjeni karantene i kućne izolacije za vozače teretnih vozila međunarodnog transporta za vrijeme proglašene epidemije bolesti COVID-19

STOŽER CIVILNE ZAŠTITE REPUBLIKE HRVATSKE

811

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/2020) Stožer civilne zaštite Republike Hrvatske, 26. ožujka 2020. godine, donosi

ODLUKU

O POSTUPANJU I PRIMJENI KARANTENE I KUĆNE IZOLACIJE ZA VOZAČE TERETNIH VOZILA MEĐUNARODNOG TRANSPORTA ZA VRIJEME PROGLAŠENE EPIDEMIJE BOLESTI COVID-19

I.

Ovom Odlukom se, za vrijeme proglašene epidemije bolesti COVID-19, određuje način postupanja i primjena karantene i kućne izolacije za vozače teretnih vozila međunarodnog transporta nakon ulaska u Republiku Hrvatsku.

II.

Hrvatski državljani i strani državljani s odobrenim boravkom u Republici Hrvatskoj, koji voze teretna vozila za hrvatskog poslodavca u međunarodnom transportu, nakon utovara ili istovara robe, mogu koristiti kućnu izolaciju u vlastitom domu, poštujući sve propisane mjere samoizolacije te na poziv poslodavca obavljati daljnje prijevozničke aktivnosti bez vremenskog ograničenja boravka u kućnoj izolaciji.

Ako vozači primijete simptome bolesti COVID-19, dužni su se telefonskim putem, radi dobivanja daljnjih uputa, odmah obratiti izabranom liječniku obiteljske medicine.

III.

Ako vozači iz točke II. stavka 1. ove Odluke nisu u mogućnosti, nakon utovara ili istovara robe, boraviti u kućnoj izolaciji u vlastitom domu, mogu koristiti smještaj u karanteni/samoizolaciji organiziranoj od strane poslodavca, a koja je prethodno potvrđena od nadležnih županijskih stožera civilne zaštite.

Ako je boravak u karanteni/samoizolaciji kraći od 24 sata, vozači teretnih vozila dužni su dnevni odmor provoditi u prostoru kabine svog vozila parkiranog na parkiralištu poslodavca.

IV.

Ako vozači teretnih vozila međunarodnog transporta nisu u mogućnosti, iz objektivnih razloga, koristiti opisani smještaj iz točke II. i III. ove Odluke, mogu boraviti u prostoru karantene u organizaciji županijskih stožera civilne zaštite.

Ako je boravak u karanteni kraći od 24 sata, vozači teretnih vozila dužni su dnevni odmor provoditi u prostoru kabine svog vozila parkiranog na parkiralištu karantene.

Odredbe iz ove točke odnose se i na vozače koji voze za strane prijevoznike.

V.

Prilikom boravka u kućnoj izolaciji ili u karanteni/samoizolaciji koju je organizirao poslodavac ili u karanteni koju su organizirali županijski stožeri civilne zaštite, vozači su se dužni pridržavati mjera propisanih za samoizolaciju.

VI.

Stožeri civilne zaštite, Ravnateljstvo policije i Državni inspektorat dužni su osigurati provedbu i nadzor ove Odluke.

VII.

Stupanjem na snagu ove Odluke prestaju važiti sve ranije dane upute o karanteni za vozače.

VIII.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-20

Zagreb, 26. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 38/2020 (30.3.2020.), Pravilnik o izmjenama Pravilnika o zajedničkom upisniku školskih ustanova u elektroničkom obliku – e-Matici

MINISTARSTVO ZNANOSTI I OBRAZOVANJA

816

Na temelju članka 140. stavka 4. Zakona o odgoju i obrazovanju u osnovnoj i srednjoj školi (»Narodne novine«, broj 87/08, 86/09, 92/10, 105/10 – ispr., 90/11, 5/12, 16/12, 86/12, 126/12, 94/13, 152/14, 07/17, 68/18 i 98/19), ministrica znanosti i obrazovanja donosi

PRAVILNIK

O IZMJENAMA PRAVILNIKA O ZAJEDNIČKOM UPISNIKU ŠKOLSKIH USTANOVA U ELEKTRONIČKOM OBLIKU – e-MATICI

Članak 1.

U Pravilniku o zajedničkom upisniku školskih ustanova u elektroničkom obliku – e-matici (»Narodne novine« broj 86/15 i 76/19), u članku 3. dodaje se stavak 3. koji glasi:

»Radi vođenja evidencije o učenicima iz stavka 2. ovog članka, unutar sustava e-Matica evidentiraju se rezultati o položenim ispitima državne mature.«

Članak 2.

U članak 8. dodaje se stavak 2. koji glasi:

»CARNET unosi podatke o položenim ispitima državne mature najkasnije 30 dana od konačne objave rezultata jesenskog ispitnog roka.«

Članak 3.

Članak 12. stavak 3. mijenja se i glasi:

»Ministarstvo s institucijama iz stavka 1. i 2. ovoga članka može sklopiti sporazum kojim se detaljno utvrđuje sadržaj i način dostave podataka te obveza osiguranja cjelovitosti, povjerljivosti i dostupnosti podataka.«

Članak 4.

CARNET najkasnije 15 dana nakon stupanja Pravilnika na snagu prenosi podatke iz članka 1. u e-maticu.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-01/00006

Urbroj: 533-08-20-0001

Zagreb, 25. ožujka 2020.

Ministrica
 prof. dr. sc. Blaženka Divjak, v. r.
### NN 38/2020 (30.3.2020.), Pravilnik o dopuni Pravilnika o Središnjem registru državne mature

Ministarstvo znanosti i obrazovanja

815

Na temelju članka 82. stavka 9. Zakona o odgoju i obrazovanju u osnovnoj i srednjoj školi (»Narodne novine«, broj 87/08, 86/09, 92/10, 105/10 – ispr., 90/11, 5/12, 16/12, 86/12, 126/12, 94/13, 152/14, 07/17, 68/18 i 98/19), ministrica znanosti i obrazovanja donosi

PRAVILNIK

O DOPUNI PRAVILNIKA O SREDIŠNJEM REGISTRU DRŽAVNE MATURE

Članak 1.

U Pravilniku o Središnjem registru državne mature (»Narodne novine«, broj 53/11), u članku 7. dodaje se stavak 4. koji glasi:

»CARNET je dužan podatke iz članka 4. stavka 4. prebaciti u zajednički upisnik školskih ustanova u elektroničkom obliku (e-Matica) radi evidencije podataka u Upisnik učenika najkasnije 30 dana od konačne objave rezultata jesenskog ispitnog roka«.

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-01/00005

Urbroj: 533-08/20-0001

Zagreb, 25. ožujka 2020.

Ministrica
 prof. dr. sc. Blaženka Divjak, v. r.
### NN 38/2020 (30.3.2020.), Odluka o iznimnoj obustavi mjere ograničenja rada prodavaonica u kojima se prodaje građevinski materijal zbog saniranja posljedica potresa u gradu Zagrebu i Krapinsko-zagorskoj županiji

STOŽER CIVILNE ZAŠTITE REPUBLIKE HRVATSKE

819

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/2020) Stožer civilne zaštite Republike Hrvatske, 27. ožujka 2020. godine, donosi

ODLUKU

O IZNIMNOJ OBUSTAVI MJERE OGRANIČENJA RADA PRODAVAONICA U KOJIMA SE PRODAJE GRAĐEVINSKI MATERIJAL ZBOG SANIRANJA POSLJEDICA POTRESA U GRADU ZAGREBU I KRAPINSKO-ZAGORSKOJ ŽUPANIJI

I.

Ovom Odlukom, iznimno se, obustavlja mjera ograničenja rada prodavaonica u kojima se prodaje građevinski materijal koja je utvrđena za vrijeme proglašene epidemije bolesti COVID-19 Odlukom o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja (»Narodne novine« broj 32/20).

II.

Pod posebnim uvjetima iz ove Odluke, dopušta se rad prodavaonica u kojima se prodaje građevinski materijal u Gradu Zagrebu i Krapinsko-zagorskoj županiji, kako bi se omogućilo saniranje posljedica uzrokovanih potresom.

III.

Prodavaonice iz točke II. ove Odluke dužne su, osim općih mjera i uputa koje propisuje Hrvatski zavod za javno zdravstvo, dodatno:

– osigurati da se kod ulaza u prodavaonice, kao ni u samim prostorima prodavaonica, ne stvaraju gužve (preporuča se ograničiti broj kupaca koji istovremeno mogu biti u prodavaonici s obzirom na veličini prodavaonice), te jasne upute o tome staviti na sve ulaze u prodavaonice;

– primjenjivati mjere pojačane higijene i svakodnevnog čišćenja svih prostora u prodavaonici;

– organizirati rad tako da bude osigurana što veća međusobna udaljenost radnika i kupaca uz poštivanje strogih mjera socijalnog distanciranja;

– redovito provjetravati prostore prodavaonice;

– osigurati punktove s dezinfekcijskim sredstvima za ruke te uz njih postaviti kratku obavijest o općim mjerama smanjenja rizika od zaraznih bolesti;

– na vidnim mjestima istaknuti upute i preporuke za pridržavanje općih pravila o higijeni te strogoj mjeri socijalnog distanciranja.

IV.

Stožeri civilne zaštite dužni su osigurati provedbu i nadzor provođenja mjere iz ove Odluke.

V.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-22

Zagreb, 27. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 38/2020 (30.3.2020.), Odluka o iznimnom dopuštenju rada uz pridržavanje posebnih uvjeta za određene vrste tržnica i objekata na tržnicama za vrijeme proglašene epidemije COVID-19

Stožer civilne zaštite Republike Hrvatske

818

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 27. ožujka 2020. godine, donosi

ODLUKU

O IZNIMNOM DOPUŠTENJU RADA UZ PRIDRŽAVANJE POSEBNIH UVJETA ZA ODREĐENE VRSTE TRŽNICA I OBJEKATA NA TRŽNICAMA ZA VRIJEME PROGLAŠENE EPIDEMIJE COVID-19

I.

Ovom Odlukom se, za vrijeme proglašene epidemije COVID-19, iznimno od Odluke o mjeri obustave rada tržnica i svih objekata u sastavu tržnica u kojima se obavljaju druge djelatnosti (»Narodne novine« br. 35/20), zbog osiguranja opstojnosti hrvatske proizvodnje i nužne opskrbe potrošača, dopušta, uz pridržavanje strogih mjera socijalnog distanciranja, rad zatvorenih objekata u sastavu tržnica (prodavaonice i kiosci) u kojima se prodaje:

– hrana;

– higijenski artikli;

– lijekovi;

– veterinarsko-medicinski proizvodi;

– poljoprivredni lijekovi i

– hrana za životinje.

II.

Ova Odluka odnosi se i na rad tržnica koje su čvrsti i u potpunosti zatvoreni objekti u kojima se prodaju proizvodi iz točke I. ove Odluke u prodavaonicama i kioscima.

III.

Pravne ili fizičke osobe koje upravljaju tržnicama iz točke I. i II. ove Odluke kojima se ovom Odlukom dopušten rad dužne su, osim općih mjera i uputa koje propisuje Hrvatski zavod za javno zdravstvo, dodatno:

– osigurati da se kod ulaza u ili pred prodavaonicama i kioscima, odnosno ulaza u zatvorene tržnice, kao ni u samim prostorima zatvorenih tržnica, ne stvaraju gužve, te jasne upute o tome staviti na sve ulaze u zatvorene tržnice i vidljiva mjesta u prodavaonicama i kioscima;

– primjenjivati mjere pojačane higijene i svakodnevnog čišćenja svih prostora;

– organizirati rad tako da bude osigurana što veća međusobna udaljenost radnika i kupaca uz poštivanje strogih mjera socijalnog distanciranja;

– redovito provjetravati prostore;

– u zatvorenim tržnicama, u prostorima za korisnike osigurati punktove s dezinfekcijskim sredstvima za ruke te uz njih postaviti kratku obavijest o općim mjerama smanjenja rizika od zaraznih bolesti;

– na vidnim mjestima istaknuti upute i preporuke za pridržavanje općih pravila o higijeni te strogoj mjeri socijalnog distanciranja.

IV.

Stožeri civilne zaštite dužni su osigurati provedbu i nadzor provođenja mjere iz ove Odluke.

V.

Ova Odluka stupa na snagu danom donošenja, a primjenjuje se od 28. ožujka 2020. godine i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-21

Zagreb, 27. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 38/2020 (30.3.2020.), Uredba o dopunama Uredbe o graničnim prijelazima Republike Hrvatske

Vlada Republike Hrvatske

814

Na temelju članka 9. stavka 2. Zakona o nadzoru državne granice (»Narodne novine«, br. 83/13 i 27/16), Vlada Republike Hrvatske je na sjednici održanoj 30. ožujka 2020. godine donijela

UREDBU

O DOPUNAMA UREDBE O GRANIČNIM PRIJELAZIMA REPUBLIKE HRVATSKE

Članak 1.

U Uredbi o graničnim prijelazima Republike Hrvatske (»Narodne novine«, broj 79/13), iza članka 30. dodaju se članci 30.a i 30.b koji glase:

»Članak 30.a

Privremeno se, radi zaštite života i zdravlja pučanstva Republike Hrvatske za vrijeme trajanja epidemije bolesti COVID-19 uzrokovane virusom SARS-CoV-2 zatvaraju stalni granični prijelazi za međunarodni promet putnika u pomorskom prometu iz članka 26. ove Uredbe, i to:

1. Umag

2. Poreč

3. Rovinj

4. Mali Lošinj

5. Korčula

6. Ubli.

Članak 30.b

Radi zaštite života i zdravlja pučanstva Republike Hrvatske za vrijeme trajanja epidemije bolesti COVID-19 uzrokovane virusom SARS-CoV-2 privremeno se odgađa otvaranje sezonskih graničnih prijelaza za međunarodni promet putnika u pomorskom prometu iz članka 27. ove Uredbe.«.

Članak 2.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/20-03/22

Urbroj: 50301-29/09-20-2

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 39/2020 (1.4.2020.), Popis prirodnih mineralnih voda i prirodnih izvorskih voda priznatih u Republici Hrvatskoj

MINISTARSTVO POLJOPRIVREDE

829

Na temelju članka 80. stavka 1. podstavka 2. Zakona o poljoprivredi (»Narodne novine« broj 118/18) Ministarstvo poljoprivrede objavljuje

POPIS

PRIRODNIH MINERALNIH VODA I PRIRODNIH IZVORSKIH VODA PRIZNATIH U REPUBLICI HRVATSKOJ

I.
 PRIRODNE MINERALNE VODE

|  |  |  |  |
| --- | --- | --- | --- |
| Trgovački naziv proizvoda | Naziv izvora | Mjesto korištenja izvora | Zemlja podrijetla |
| JAMNICA | Janino vrelo | Pisarovina, lokalitet Jamnička kiselica | Republika Hrvatska |
| JANA | Sveta Jana | Gorica Svetojanska | Republika Hrvatska |
| KALNIČKA | Kalnička | Apatovec | Republika Hrvatska |
| LIPIČKI STUDENAC GROFOVA VRELA | Grofova vrela | Lipik | Republika Hrvatska |
| LIPIČKI STUDENAC | Antunovo vrelo | Lipik | Republika Hrvatska |
| MIVELA-Mg | Mivela-1 | Veluće | Republika Srbija |
| PROLOM VODA | Prolom Banja | Kuršumlija | Republika Srbija |
| SARAJEVSKI KISELJAK | Vrelo Park (B4) | Kiseljak | Republika Bosna i Hercegovina |

II.
 PRIRODNE IZVORSKE VODE

|  |  |  |  |
| --- | --- | --- | --- |
| Trgovački naziv  proizvoda | Naziv izvora | Mjesto korištenja izvora | Zemlja podrijetla |
| AQUA SANA | Vodohvat – bušotina BU-1 | Kosore, Vrlika | Republika Hrvatska |
| CETINA | Cetina | Civljane | Republika Hrvatska |
| GACKA | Bobinac | Sinac | Republika Hrvatska |
| GODA | Goda | Ličko Lešće | Republika Hrvatska |
| KALA | Kala | Apatovec | Republika Hrvatska |
| LEDA | Vrelo Borak | Široki Brijeg | Republika Bosna i Hercegovina |
| NEVRA | Nevra | Deževice | Republika Bosna i Hercegovina |
| SANTA | Krupa | Krupa | Republika Hrvatska |
| STUDENA | Studena | Lipik | Republika Hrvatska |
| VIVA | Ljuta | Gruda, Konavle | Republika Hrvatska |

III.

Popis prirodnih mineralnih voda iz točke I. ovoga Popisa Ministarstvo poljoprivrede dostavlja Europskoj komisiji koja ih objavljuje u »Popisu prirodnih mineralnih voda priznatih u državama članicama«, tekst značajan za Europski gospodarski prostor, u Službenom listu Europske unije (List of natural mineral waters recognised by Member States, Text with European Economic Area relevance, Official Journal of the European Union).

IV.

Objavom ovoga Popisa prestaje važiti Popis priznatih prirodnih mineralnih voda i prirodnih izvorskih voda koje se crpe iz tla Republike Hrvatske ili države koja nije članica Europske unije (»Narodne novine«, broj 8/19).

V.

Ovaj Popis stupa na snagu danom objave u »Narodnim novinama«.

Klasa: 011-02/20-01/01

Urbroj: 525-14/0881-20-1

Zagreb, 5. ožujka 2020.

Ministrica poljoprivrede
 mr. sc. Marija Vučković, v. r.
### NN 39/2020 (1.4.2020.), Pravilnik o izmjenama Pravilnika o pravima, uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti

Hrvatski zavod za zdravstveno osiguranje

834

Na osnovi članka 128. stavka 4. i članka 131. Zakona o obveznom zdravstvenom osiguranju (»Narodne novine«, broj 80/13., 137/13. i 98/19.) te članka 26. točke 1.a Statuta Hrvatskog zavoda za zdravstveno osiguranje (»Narodne novine«, broj 18/09., 33/10., 08/11., 18/13., 1/14. i 83/15.) Upravno vijeće Hrvatskog zavoda za zdravstveno osiguranje, uz suglasnost ministra nadležnog za zdravstvo, na 55. izvanrednoj sjednici održanoj 16. ožujka 2020. godine donijelo je

PRAVILNIK

O IZMJENAMA PRAVILNIKA O PRAVIMA, UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA U SLUČAJU OZLJEDE NA RADU I PROFESIONALNE BOLESTI

Članak 1.

U Pravilniku o pravima uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti (»Narodne novine«, broj 75/14., 154/14., 79/15., 139/15., 105/16., 40/17., 66/17., 109/17., 132/17., 119/18., 41/19. i 22/20.), u članku 11. stavku 1. riječi: »od dana nastanka ozljede na radu« zamjenjuju se riječima: »od datuma nastanka ozljede na radu, od datuma nastanka zarazne bolesti kao profesionalne bolesti«.

Članak 2.

Tiskanica »Prijava o profesionalnoj bolesti« iz članka 41. stavka 1. mijenja se, a njezin oblik i sadržaj otisnut je uz ovaj Pravilnik i čini njegov sastavni dio.

Članak 3.

Postupci utvrđivanja i priznavanja profesionalne bolesti koji su započeti, a nisu riješeni do dana stupanja na snagu ovoga Pravilnika dovršit će se prema odredbama ovoga Pravilnika.

Članak 4.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 025-04/20-01/64

Urbroj: 338-01-01-20-01

Zagreb, 16. ožujka 2020.

Predsjednik
 Upravnog vijeća Hrvatskog zavoda
 za zdravstveno osiguranje
 prof. dr. sc. Drago Prgomet, dr. med. spec., v. r.

![](/files/_web/sluzbeni-dio/2020/130620/images/9005.jpg)

![](/files/_web/sluzbeni-dio/2020/130620/images/8993.jpg)
### NN 39/2020 (1.4.2020.), Izmjene i dopune Sudskog poslovnika

MINISTARSTVO PRAVOSUĐA

825

Na temelju članka 76. stavka 1. Zakona o sudovima (»Narodne novine«, br. 28/13, 33/15, 82/15, 67/18 i 126/19) ministar pravosuđa donosi

IZMJENE I DOPUNE
 SUDSKOG POSLOVNIKA

Članak 1.

U Sudskom poslovniku (»Narodne novine«, broj 37/14, 49/14, 8/15, 35/15, 123/15, 45/16, 29/17, 33/17, 34/17, 57/17, 101/18, 119/18, 81/19 i 128/19) u članku 1.a točka 1. mijenja se i glasi:

»1. Pismeno je svaki podnesak, dopis, zapisnik, službena bilješka, poziv, zamolnica, potvrda, odluka, kao i akt sudske uprave u papirnatom obliku.«.

Točka 2. mijenja se i glasi:

»2. Elektroničko sudsko pismeno je svaki dopis, poziv, zamolnica, potvrda, odluka i akt sudske uprave u pdf obliku, potpisano kvalificiranim elektroničkim potpisom suca ili ovlaštenog službenika suda odnosno ovjereno aplikativnim potpisom informacijskog sustava koji je u primjeni u sudu i predstavlja izvornik te sadrži odgovarajući barkod odnosno QR kod, kontrolni broj i internetsku stranicu kojima se provjerava vjerodostojnost pismena. Kvalificirani elektronički potpis ima jednak pravni učinak kao vlastoručni potpis i otisak pečata.«.

Članak 2.

U članku 63. iza stavka 3. dodaje se novi stavak 4. koji glasi:

»(4) Sudski dopisi i potvrde sastavljeni po naredbi suca, predsjednika vijeća odnosno ovlaštenog službenika suda mogu se ovjeravati aplikativnim potpisom informacijskog sustava koji je u primjeni u sudu.«.

Dosadašnji stavak 4. postaje stavak 5.

Članak 3.

U članku 65. stavku 3. iza riječi: »službenika« dodaju se riječi: »odnosno ovjerena su aplikativnim potpisom informacijskog sustava koji je u primjeni u sudu«.

Članak 4.

Ove izmjene i dopune Sudskog poslovnika stupaju na snagu prvoga dana od dana objave u »Narodnim novinama«.

Klasa: 011-01/13-01/20

Urbroj: 514-04-02/1-20-92

Zagreb, 27. ožujka 2020.

Ministar
 Dražen Bošnjaković, v. r.
### NN 39/2020 (1.4.2020.), Pravilnik o izmjeni Pravilnika o radu u sustavu eSpis

MINISTARSTVO PRAVOSUĐA

824

Na temelju članka 72. stavka 2. Zakona o sudovima (»Narodne novine«, broj 28/13, 33/15, 82/15, 67/18 i 126/19) ministar pravosuđa donosi

PRAVILNIK

O IZMJENI PRAVILNIKA O RADU U SUSTAVU eSpis

Članak 1.

U Pravilniku o radu u sustavu eSpis (»Narodne novine«, broj 35/15, 123/15, 45/16, 29/17, 112/17 i 119/18) u članku 69. stavak 3. mijenja se i glasi:

»(3) U sustavu e-Komunikacije i u elektroničkim spisima pozivi i rješenja o pristojbi potpisani su aplikativnim potpisom sustava eSpis, a sudski dopisi i potvrde mogu biti potpisani ovim aplikativnim potpisom.«.

Članak 2.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/15-01/35

Urbroj: 514-04-02/1-20-62

Zagreb, 27. ožujka 2020.

Ministar
 Dražen Bošnjaković, v. r.
### NN 39/2020 (1.4.2020.), Ispravak Odluke o izmjenama i dopunama Odluke o utvrđivanju Osnovne liste lijekova Hrvatskog zavoda za zdravstveno osiguranje

HRVATSKI ZAVOD ZA ZDRAVSTVENO OSIGURANJE

847

Nakon usporedbe s izvornim tekstom utvrđene su pogreške u Odluci o izmjenama i dopunama Odluke o utvrđivanju Osnovne liste lijekova Hrvatskog zavoda za zdravstveno osiguranje koja je objavljena u »Narodnim novinama«, broj 16 od 12. veljače 2020. godine te se daje

ISPRAVAK ODLUKE

O IZMJENAMA I DOPUNAMA ODLUKE O UTVRĐIVANJU OSNOVNE LISTE LIJEKOVA HRVATSKOG ZAVODA ZA ZDRAVSTVENO OSIGURANJE

U Odluci o izmjenama i dopunama Odluke o utvrđivanju Osnovne liste lijekova Hrvatskog zavoda za zdravstveno osiguranje (»Narodne novine«, broj 16/20.; u daljnjem tekstu: Odluka) u članku 1. u prvoj tablici pogreškom su uneseni podaci za ATK šifre: »L04AX04 101, L04AX04 102, L04AX04 103, L04AX04 121, L04AX04 122, L04AX04 123, L04AX04 161, L04AX04 162, L04AX04 163, L04AX04 164, L04AX04 171, L04AX04 172, L04AX04 173, L04AX04 174, L04AX04 181, L04AX04 183, L04AX04 184, L04AX04 185, L04AX04 186 i L04AX04 187« te je iste potrebno brisati iz Odluke.

Klasa: 025-04/20-01/99

Urbroj: 338-01-01-20-01

Zagreb, 27. ožujka 2020.

Predsjednik
 Upravnog vijeća Hrvatskog zavoda
 za zdravstveno osiguranje
 prof. dr. sc. Drago Prgomet, dr. med. spec., v. r.
### NN 39/2020 (1.4.2020.), Odluka o tablici o prosječnim potrebama maloljetnog djeteta

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

827

Na temelju članka 314. stavka 4. Obiteljskog zakona (»Narodne novine«, br. 103/15 i 98/19) ministrica za demografiju, obitelj, mlade i socijalnu politiku, donijela je

ODLUKU

O TABLICI O PROSJEČNIM POTREBAMA MALOLJETNOG DJETETA

I.

Ovom Odlukom određuju se iznosi uzdržavanja prema prosječnim potrebama maloljetnog djeteta u skladu s dobi djeteta, prihodima roditelja obveznika uzdržavanja prema platnim razredima i prosječnim troškovima života u Republici Hrvatskoj.

II.

(1) Iznosi uzdržavanja se određuju za svako dijete prema sljedećoj tablici:

|  |  |  |  |  |
| --- | --- | --- | --- | --- |
| Platni razredi prihoda obveznika uzdržavanja | Mjesečni iznosi uzdržavanja prema dobi djeteta | | | Zajamčeni preostali dio prihoda |
| 0 - 6 g. | 7 - 12 g. | 13 - 18 g. |
| 1 | 2 | | | 3 |
| do 2.500 | 1.098 | 1.291 | 1.420 | 800 |
| 2.501 – 3.500 | 1.140 | 1.337 | 1.468 | 1.000 |
| 3.501 – 4.500 | 1.181 | 1.383 | 1.517 | 1.350 |
| 4.501 – 5.500 | 1.223 | 1.428 | 1.565 | 1.700 |
| 5.501 – 6.500 | 1.264 | 1.474 | 1.613 | 2.050 |
| 6.501 – 7.500 | 1.310 | 1.524 | 1.666 | 2.400 |
| 7.501 – 8.500 | 1.430 | 1.657 | 1.806 | 2.750 |
| 8.501 – 9.500 | 1.550 | 1.789 | 1.947 | 3.100 |
| 9.501 – 10.500 | 1.680 | 1.933 | 2.101 | 3.450 |
| 10.501 – 11.500 | 1.785 | 2.100 | 2.310 | 3.800 |
| 11.501 – 13.000 | 1.955 | 2.300 | 2.530 | 4.200 |
| 13.001 – 14.500 | 2.210 | 2.600 | 2.860 | 4.700 |
| 14.501 – 16.000 | 2.465 | 2.900 | 3.190 | 5.200 |
| 16.001 – 18.000 | 2.720 | 3.200 | 3.520 | 5.800 |
| 18.001 – 20.000 | 3.060 | 3.600 | 3.960 | 6.500 |
| 20.001 – 22.000 | 3.400 | 4.000 | 4.400 | 7.000 |
| 22.001 – 25.000 | 3.740 | 4.400 | 4.840 | 8.000 |
| 25.001 – 30.000 | 4.250 | 5.000 | 5.500 | 9.000 |
| 30.001 – 35.000 | 5.100 | 6.000 | 6.600 | 11.000 |

\*Iznosi u tablici su izraženi u kunama.

\*Pod »prihodom« se podrazumijeva prosječni mjesečni neto dohodak obveznika uzdržavanja.

(2) Ukupan iznos uzdržavanja koji je dužan plaćati roditelj obveznik uzdržavanja može se odrediti u ukupnom mjesečnom iznosu koji omogućava obvezniku uzdržavanja da nakon namirenja obveze uzdržavanja preostane iznos prihoda najmanje u visini zajamčenog preostalog dijela prihoda propisanog u stupcu 3. Tablice iz stavka 1. ove točke.

(3) Ako ukupan mjesečni iznos uzdržavanja ne omogućava da obvezniku uzdržavanja nakon namirenja obveze uzdržavanja, preostane iznos prihoda najmanje u visini zajamčenog preostalog dijela prihoda propisanog u stupcu 3. Tablice iz stavka 1. ove točke, prilikom izračuna ukupnog mjesečnog iznosa uzdržavanja primjenjuju se iznosi uzdržavanja određeni u prvom sljedećem nižem platnom razredu prihoda obveznika uzdržavanja.

III.

Danom stupanja na snagu ove Odluke prestaje važiti Odluka o prosječnim potrebama maloljetnog djeteta (»Narodne novine«, br. 32/19).

IV.

Ova Odluka objavit će se u »Narodnim novinama«, a stupa na snagu prvoga dana od objave u »Narodnim novinama«.

Klasa: 552-07/20-02/19

Urbroj: 519-04-2-2/1-20-2

Zagreb, 5. ožujka 2020.

Ministrica
 izv. prof. dr. sc. Vesna Bedeković, v. r.
### NN 39/2020 (1.4.2020.), Odluka o minimalnim novčanim iznosima potrebnim za mjesečno uzdržavanje djeteta

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

826

Na temelju članka 314. stavka 1. Obiteljskog zakona (»Narodne novine«, broj 103/15 i 98/19) ministrica za demografiju, obitelj, mlade i socijalnu politiku, donijela je

ODLUKU

O MINIMALNIM NOVČANIM IZNOSIMA POTREBNIM ZA MJESEČNO UZDRŽAVANJE DJETETA

I.

Minimalni novčani iznosi koji predstavljaju minimum iznosa ukupnih materijalnih potreba za mjesečno uzdržavanje maloljetnog djeteta u Republici Hrvatskoj koje je dužan platiti roditelj koji ne stanuje s djetetom, određuju se u postotku od prosječne mjesečne isplaćene neto plaće po zaposlenome u pravnim osobama Republike Hrvatske, koja za razdoblje od siječnja do prosinca 2019. iznosi 6.457 kn, prema Priopćenju Državnog zavoda za statistiku Broj: 9.1./12. od 19. veljače 2020., iznose:

– za dijete do 6 godina 17 % prosječne plaće 1.098 kn

– za dijete od 7 do 12 godina 20 % prosječne plaće 1.291 kn

– za dijete od 13 do 18 godina 22 % prosječne plaće 1.420 kn.

II.

Danom stupanja na snagu ove Odluke prestaje važiti Odluka o minimalnim novčanim iznosima potrebnim za mjesečno uzdržavanje djeteta (»Narodne novine«, br. 32/19)

III.

Ova Odluka objavit će se u »Narodnim novinama«, a stupa na snagu prvoga dana od objave u »Narodnim novinama«.

Klasa: 552-07/20-02/19

Urbroj: 519-04-2-2/1-20-2

Zagreb, 5. ožujka 2020.

Ministrica
 izv. prof. dr. sc. Vesna Bedeković, v. r.
### NN 39/2020 (1.4.2020.), Odluka o izmjeni i dopuni Odluke o zabrani napuštanja mjesta prebivališta i stalnog boravka u Republici Hrvatskoj

Stožer civilne zaštite Republike Hrvatske

833

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/2020) Stožer civilne zaštite Republike Hrvatske, 1. travnja 2020. godine, donosi

ODLUKU

O IZMJENI I DOPUNI ODLUKE O ZABRANI NAPUŠTANJA MJESTA PREBIVALIŠTA I STALNOG BORAVKA U REPUBLICI HRVATSKOJ

I.

U Odluci o zabrani napuštanja mjesta prebivališta i stalnog boravka u Republici Hrvatskoj (»Narodne novine« br. 35/2020) točka III. mijenja se i glasi:

»Prilikom ulaska i izlaska s područja iz točke I. ove Odluke moraju se poštovati sljedeće mjere:

– socijalnog distanciranja

– nezadržavanja na javnim prostorima

– posjedovati valjanu propusnicu izdanu kroz sustav e-Propusnica.

Propusnice za ulazak i izlazak s područja prebivališta ili stalnog boravišta izdaju putem sustava e-Propusnica:

– za okolnosti iz točke II.a, II.b, II.c, II.f i II.g odgovorne osobe u pravnoj osobi,

– za okolnosti iz točke II.d izdaje izabrani liječnik obiteljske medicine i

– za okolnosti iz točke II.e nadležni stožeri civilne zaštite.

Propusnice se mogu izdavati na rok od 1 do 14 dana, ovisno o razlogu zbog kojeg se izdaju.

Pravne i fizičke osobe iz stavka 2. ove točke, koje iz opravdanih razloga nisu u mogućnosti izdati e-propusnicu, dužne su zaprimljeni zahtjev za izdavanje e-propusnice dostaviti Ravnateljstvu civilne zaštite (elektroničkom poštom ili drugim dostupnim kanalima). Ako je zahtjev opravdan, Ravnateljstvo civilne zaštite će izdati e-propusnicu.«

II.

Pravne i fizičke osobe koje su izdale propusnice do dana stupanja na snagu ove Odluke, dužne su, najkasnije do 5. travnja 2020. godine, sve izdane propusnice zamijeniti e-propusnicama.

III.

Napuštanje mjesta prebivališta i stalnog boravka moguće je od 6. travnja 2020. godine samo s e-propusnicama izdanim sukladno ovoj Odluci.

IV.

Održavanje sustava e-Propusnice na infrastrukturi Centra dijeljenih usluga provodit će Ministarstvo uprave koje je sustav e-Propusnice i izradilo.

V.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-23

Zagreb, 1. travnja 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 40/2002 (2.4.2020.), Pravilnik o izmjenama i dopunama Pravilnika o ortopedskim i drugim pomagalima

Hrvatski zavod za zdravstveno osiguranje

848

Na osnovi članka 24. stavka 3. i članka 87. stavka 2. Zakona o obveznom zdravstvenom osiguranu (»Narodne novine«, broj 80/13. i 137/13.) i članka 26. točke 8. Statuta Hrvatskog zavoda za zdravstveno osiguranje (»Narodne novine,« broj 18/09., 33/10., 8/11., 18/13., 1/14. i 83/15.), Upravno vijeće Hrvatskog zavoda za zdravstveno osiguranje, uz suglasnost ministra nadležnog za zdravstvo, na 56. sjednici održanoj 27. ožujka 2020. godine donijelo je

PRAVILNIK

O IZMJENAMA I DOPUNAMA PRAVILNIKA O ORTOPEDSKIM I DRUGIM POMAGALIMA

Članak 1.

U Pravilniku o ortopedskim i drugim pomagalima (»Narodne novine«, broj 62/19.: u daljnjem tekstu: Pravilnik) u članku 2. iza stavka 4. dodaju se stavci 5. i 6. koji glase:

»(5) Naprave koje nisu medicinski proizvodi, a podržavaju rad pomagala s lista pomagala, osigurava osigurana osoba na vlastiti trošak uz prethodnu informaciju i suglasnost.

(6) Pod napravom iz stavka 5. ovoga članka smatra se elektroničko – komunikacijski uređaj, sustav i oprema.«.

Članak 2.

Iza članka 12. Pravilnika dodaje se članak 12.a koji glasi:

»Članak 12 a.

(1) Pomagala serijskog načina proizvodnje koja propisuje izabrani doktor, ako listama pomagala nije drugačije utvrđeno, propisuju se elektroničkim putem kao elektronička isprava (u daljnjem tekstu: E-potvrda) sukladno zakonu kojim se uređuje elektronička isprava.

(2) E-potvrda mora sadržavati sve podatke kao i Potvrda iz članka 12. stavka 1. ovoga Pravilnika, osim potpisa osigurane osobe i podataka o računu.

(3) Ako zbog nemogućnosti uspostave komunikacijske veze sa Centralnim informacijskim sustavom Republike Hrvatske (CEZIH) odnosno aplikacijom za komunikaciju i podršku procesima propisivanja, odobravanja i izdavanja pomagala, nije privremeno moguće ostvariti pravo na pomagalo putem E-potvrde, pravo na pomagalo ostvaruje se putem Potvrde iz članka 12. stavka 1. ovoga Pravilnika.«.

Članak 3.

U članku 14. Pravilnika stavak 5. mijenja se i glasi:

»(5) Pristanak osigurane osobe iz stavka 3. ovoga članka daje se potpisom osigurane osobe na Potvrdi, osima za pomagala iz članka 12.a ovoga Pravilnika.«.

Članak 4.

U članku 21. Pravilnika stavak 2. mijenja se i glasi:

»(2) Isporučitelj pomagala obvezan je pomagalo isporučiti odmah, a najkasnije u roku od 30 dana od dana narudžbe, osim za serijski proizvedeno pomagalo za koje je rok isporuke najduže 8 dana, ako ugovorom nije drukčije utvrđeno.«.

Članak 5.

Ovaj Pravilnik objavljuje se u »Narodnim novinama«, a stupa na snagu 6. travnja 2020. godine.

Klasa: 025-04/20-01/74

Urbroj: 338-01-01-20-01

Zagreb, 27. ožujka 2020.

Predsjednik
 Upravnog vijeća Hrvatskog zavoda
 za zdravstveno osiguranje
 prof. dr. sc. Drago Prgomet, dr. med. spec., v. r.